‘Blootgestelde stembriewe’ in Nelson Mandelabaai gevindArgieffoto ŉ Oproer het Donderdag by die OVK-uitslagsentrum in Nelson Mandelabaai plaasgevind toe gemerkte, blootgestelde stembriewe in ŉ tent agter die Oos-Kaapse opleidingsentrum in Zwide gevind is. Verslaggewers het op spesiale stemme, gemerkte stembriewe en oop bokse in ŉ morsige tent afgekom. Crosby Bacela, streekstoesighouer van die OVK, het met ontstoke politici saamgestem dat die stembriewe nooit blootgestel moes wees nie. Hy het gesê die uitslagproses is op geen manier deur dié voorval geraak nie. “Enige stembrief wat daar is, is ŉ stembrief wat reeds getel is. Wat ek sien, is stembriewe wat uit bokse geval het, en die mense wat daarmee gewerk het, het dit op die grond gelos.” Hy het toegegee dat ŉ blootgestelde stembrief as ŉ ernstige oortreding van die verkiesingskode beskou word. Bacela het gesê die beamptes sal die stembriewe versamel en dit aan die OVK-pakhuis besorg. Die OVK het ná die voorval op sosiale media en in ŉ Twitter-plasing aan die African News Agency bevestig die voorval is ŉ gevolg van “beamptes wat nie behoorlike prosedure gevolg het om leë stembokse na die pakhuis terug te stuur nie”. “Die saak word ondersoek, maar dit beteken nie dat die verkiesing op enige manier benadeel is nie.” Sakhumzi Somyo, adjunk- provinsiale voorsitter van die ANC, het gesê die nuus oor die blootgestelde stembriewe is ŉ skok, aangesien dit in ŉ plek van veiligheid gehou moes wees. “Ons het ons span by Nelson Mandelabaai gevra om uit te vind wat gebeur het en ŉ verduideliking te verskaf. Dit hang af oor die verduideliking wat ons kry en indien ons dit moet opvolg, sal ons dit doen.” Athol Trollip, burgemeesterskandidaat vir die DA in Nelson Mandelabaai, het ŉ aantal vrae gehad waarom dié tent nie beveilig is nie. “Wie het op hierdie stembriewe afgekom? Waarom was die tent nie beveilig nie? Die OVK moes dit beveilig het. Die OVK doen nie sy werk behoorlik in dié munisipaliteit nie. Hulle moet hul werk 100% doen. Hoekom het niemand aanspreeklikheid aanvaar vir hierdie stembriewe nie? Waarom is hulle so laks?” Mmusi Maimane, leier van die Demokratiese Alliansie, het Donderdagaand gesê sy party is die grootste party in Nelson Mandelabaai in die Oos-Kaap ná die munisipale verkiesing op 3 Augustus. Teen 19:30 het die DA reeds 312 784 (49.49%) van die stemme in Nelson Mandelabaai op homself verenig. Die ANC het 248 040 (39,25%) van die stemme verseker. Altesaam 90% van die stemme is reeds in dié munisipaliteit getel. Die ANC het in 2014 altesaam 48,81% van die stemme verwerf en die DA 40,80%. Lees alle vorige berigte oor die verkiesing op Maroela Media.